Царква Сьвятой Ганны (Межырэч)

Царква Сьвятой Ганны — помнік гісторыі пачатку XX стагодзьдзя (мураўёўка) у Межырэчы. Знаходзіцца ў паўднёвай частцы колішняга мястэчка. Дзее. Твор архітэктуры расейскай эклектыкі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Межырэчы збудавалі ў 1904 годзе з матэрыялу, які вырабляўся на адмыслова створаным у 1903 годзе цагельным заводзе. Па Другой сусьветнай вайне савецкія ўлады зачынілі царкву. У 1988 годзе будынак царквы перадалі Беларускаму экзархату Маскоўскага патрыярхату. Архітэктура Прыклад эклектычнай царкоўнай архітэктуры Расейскай імпэрыі. Аб’ёмна-прасторавая кампазыцыя дынамічна ўзрастае да высокай шатровай званіцы (Васьмярык на чацьверыку) і будуецца вакол узвышанага цэнтральнага кубападобнага аб’ёму малітоўнай залі, перакрытай пакатым 4-схільным дахам з купалам-цыбулінай на 8-гранным барабане. Да цэнтру кампазыцыі падоўжнай восьсю далучаюцца 3-гранная апсыда, бакавыя прыдзелы і праз кароткую трапезную прытвор-званіца. Роўнічныя фасады над высокім цокалем падзяляюцца аркавымі аконнымі праёмамі з шырокімі архівольтамі, дэкаруюцца кутнімі ўразнымі калёнкамі, аркатурнымі і зубчастымі фрызамі, рэльефнымі крыжамі. Характэрны матыў царкоўнай архітэктуры Маскоўскай дзяржавы — пас какошнікаў у аснове шатра званіцы, купал-цыбуліна над ім, а таксама слупавы аркавы партал з 2-гранным шчытом галоўнага ўвахода. На царкоўны пляц вядзе збудаваная з бутавага каменю аркавая брама-званіца з фрэскавымі выявамі эвангелістаў у нішы 2-га яруса, у яе завяршэньні — таксама купал-цыбуліна. Галерэя Заўвагі Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятой Ганны ў Межырэчы, Radzima.org